Det var i mars Økokrim tok beslag i domenet popcorn-time.no på mistanke om at det benyttes til straffbar medvirkning til brudd på åndsverkloven.

– Hvis beslaget blir opprettholdt, åpner dette for at politiet vil kunne beslaglegge domenenavn kun på mistanke, skriver Norwegian Unix User Group (NUUG) i en epost til NRK.

Prinsipielt viktig

NUUG og Elektronisk Forpost Norge (EFN) anser saken som prinsipielt viktig og mener beslaget tester grensene for ytringsfriheten.

De to foreningene mener at beslag av domenenavn er veldig inngripende og bare bør benyttes i unntakstilfeller der for eksempel liv er i umiddelbar fare, eller der saken er blitt prøvet for retten.

Et globalt problem

På vegne av NUUG og EFN sendte NUUGs advokatkontor Føyen Torkildsen fredag en begjæring om rettslig prøving av beslaget som ble gjort i mars.

Strømmetjenesten Popcorn Time gir brukerne tilgang til filmer og TV-serier. Økokrim mener domenet gjør materialet tilgjengelig uten samtykke fra rettighetshaverne, at dette krenker opphavsretten og at domenet utgjør en del av et globalt problem i stadig og rask utvikling.